U-I-220/00
Datum: 2000-11-09T00:00:00.000+01:00
ecli: ECLI:SI:USRS:2000:U.I.220.00
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: OdlUS IX, 264 | 09.11.2000
dokument: US20450
akt: Zakon o uresničevanju posebnih pravic pripadnikov italijanske in madžarske narodnosti na področju vzgoje in izobraževanja (Uradni list SRS, št. 12/82) (ZUPP), 30. čl.
resitev: zavrženje
izrek: Pobuda za oceno ustavnosti 30. člena Zakona o uresničevanju posebnih pravic pripadnikov italijanske in madžarske narodnosti na področju vzgoje in izobraževanja (Uradni list SRS, št. 12/82) se zavrže.
stavek: Ustavno sodišče je pobudo zavrglo, ker pobudnik v pobudi ni izkazal svojega pravnega interesa v skladu s 24. členom Zakona o Ustavnem sodišču.
odlocitev: sklep
geslo: Izkazani pravni interes kot procesni pogoj za začetek postopka pred Ustavnim sodiščem na podlagi pobude.
podlaga: Zakon o Ustavnem sodišču (ZUstS), 24., 25. čl.
vlagatelj: Franc Šandor, Lendava
datum_vloge: 2000-08-21T22:00:00.000Z
datum_odlocitve: 2000-11-08T23:00:00.000Z

# U-I-220/00-4

9. 11. 2000

---

# S K L E P

Ustavno sodišče je v postopku za preizkus pobude Franca Šandorja iz Lendave na seji dne 9. novembra 2000

s k l e n i l o :

Pobuda za oceno ustavnosti 30. člena Zakona o uresničevanju posebnih pravic pripadnikov italijanske in madžarske narodnosti na področju vzgoje in izobraževanja (Uradni list SRS, št. 12/82) se zavrže.

## O b r a z l o ž i t e v

Pobudnik predlaga presojo ustavnosti 30. člena Zakona o uresničevanju posebnih pravic pripadnikov italijanske in madžarske narodnosti na področju vzgoje in izobraževanja (v nadaljevanju: ZUPP), ker meni, da je glede slovenskega jezika v nasprotju z 11. členom, glede madžarskega jezika pa s 5. in 64. členom Ustave.

Po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni praksi Ustavnega sodišča neposreden in konkreten. Splošen in abstrakten pravni interes, ki bi ga lahko imel kdorkoli, ne zadošča.

Pobudnik mora v pobudi izkazati, da predpis, ki ga izpodbija, neposredno posega v njegove pravice, pravne interese oziroma pravni položaj in da bi ugoditev njegovemu predlogu privedla do spremembe njegovega pravnega položaja.

Pobudnik ne pojasnjuje svojega pravnega interesa za izpodbijanje 30. člena ZUPP, prav tako pa iz pobude ni mogoče razbrati, na kakšen način bi izpodbijana določba posegala v pobudnikov pravni položaj. Zato je Ustavno sodišče njegovo pobudo zavrglo.

Ustavno sodišče je ta sklep sprejelo na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk in dr. Dragica Wedam-Lukić. Sklep je sprejelo soglasno.

Franc Testen